Yubu 6
Yubu ojuko luwote
1Yubu odok iye kun wacci,
2“Kono ceŋ gipimo cwercwinya,
kono giporo i mijan ki can ma opoto i koma!
3Pien kono obedo pek ma kato kweyo dog nam;
en gin mumiyo cen aloko lok ata ta.
4Atero pa Won-Twer Ducu doŋ otuco koma,
cwinya tye ka mato kwirgi;
Lubaŋa doŋ o kelo i koma kit ticce ducu ma kelo lworo.
5Kana me tim kok ka en tye ki lum i doge?
Twon dok kok ka doŋ giketo camme i nyime?
6Gin mabot twero camme laboŋo kado?
Pig otigo lweka bille mamit?
7Iya pe mito wa bilone;
gin calo cam ma lemo cwinya.”
8“Ka nene Lubaŋa omiya gin ma alego bote!
Kono omiya gin ma cwinya mito!
9Do kono Lubaŋa oye nyota woko matwal;
kono oweko ciŋe otiyo ticce otyeka woko.
10Kono otimo kumeno, kono cwinya okwe;
kono apye ki yomcwiny,
kadi bed remkoma pe tima kica;
pien onoŋo yam pe akwero lok ma ŋat Maleŋ owaco.
11Atye ki teko aŋo ma miya pud akuro?
Agikki me kwona bibedo niŋniŋ,
ni kono abedo ka ciro?
12Tekona rom ki teko me got mono?
Riŋo koma rom ki mola ce?
13I ada pe atye ki kony mo iiya,
kit gin me konya doŋ oa woko ki bota.”
14“Ŋat ma kwero timo lawote kica
noŋo oweko doŋ lworo Won Twer Ducu.
15Omega gubwola macalo laora kulu ma ka opoŋ,
piine mol woko, two oyot;
16piine col pien orubbe ki pee,
pee mua ki i wi got okanne iye.
17I kare me oro piine rwenyo woko,
ka piny doko lyet pe doŋ nen.
18Luwot giweko yogi, giwirre ata pi yenyo pii,
gicoro dye tim, girwenyo wo ko matwal.
19Luwot mua ki i Tema guciko waŋgi me neno lakit kulu-nu,
jo mua ki i Ceba gumoko gengi i kome.
20Gubedo ki gen madwoŋ ento gengi oballe noŋo,
ka guo kunnu, ci lewic omakogi.
21Wun ki tuŋ bota wurom ki laora kulu meno;
wuneno can mupoto i koma, ci lworo omakowu cut.
22Onoŋo yam alego gin mo ki tuŋ botwu?
Yam awacci wumi limwu pira me lawil loyo kop?
23Nyo awaco ni wulara ki i ceŋ lakworra?
Nyo ni wukoka ki i ciŋ jo ma gitye ka una?”
24“Ber wupwonya, ci abiliŋ woko litik;
wunyuta bal ma apoto iye.
25Lok ma tye atir mit twatwal!
Ento wun ka wujuka nyuto aŋo?
26Wumito juko lok ma giwaco awaca,
kun lokka calo yamo noŋo pien piny doŋ oloya.
27Kono do wubol kwir i kom litino kic,
nyo wulok luremwu gudok gin me acata pi lim.
28“Ento koni wutim ber, wunen waŋa,
pien pe abiloko lok goba ki i nyimwu.
29Wuwek doŋ meno obedi ba,
wuwek ŋolo kop i koma ma pe atir.
Wulok tamwu, pien kop pe twero loya.
30Pud wutamo ni aloko lok goba?
Can mapek poto i koma ci pe aromo poko kine?”